某介直寡合爲邑亡狀而杜兄一見過愛作詩稱許謹依來韵奉答
作者：强至
朝代：宋

paragraphs: 平生懷古哲，所趣背時人。
餓死不巧宦，力行惟庇民。
風波方滿眼，霄漢欲謀身。
山水得一縣，松筠爲四鄰。
分安籬鷃悅，機少海鷗馴。
道義聞君久，襟懷類我淳。
盍簪何太速，傾蓋似非新。
交向篇章定，情緣里閈親。
胸中都絕介，席上競誇珍。
他日攄長策，相携獻紫宸。